b"\n_START_ARTICLE_\nReligioses del Sant\xc3\xadssim Sagrament\n_START_SECTION_\nHist\xc3\xb2ria\n_START_PARAGRAPH_\nLa congregaci\xc3\xb3 fou fundada a l'esgl\xc3\xa9sia de Bociu (Ardecha), el 30 de novembre de 1715 pel prevere Pierre Vigne (1670-1740), ajudat per una de les persones que confessava: Margarida de Noseiras. Aquesta, dos anys abans, havia demanat consell a Vigne, ja que volia fer vida religiosa. Vigne pens\xc3\xa0 aprofitar l'ocasi\xc3\xb3 per a crear una comunitat que evangelitz\xc3\xa9s i difongu\xc3\xa9s la devoci\xc3\xb3 al Sant\xc3\xadssim en el mitj\xc3\xa0 rural._NEWLINE_Amb set joves, en 1715, va formar la primera comunitat, a la que don\xc3\xa0 el nom de Germanes del Calvari, ja que portaven un crucifix i ajudaven els pelegrins a seguir el Via Crucis, fent-los pregar i meditar. Havien d'ensenyar en escoles religioses i fer adoraci\xc3\xb3 perp\xc3\xa8tua del Sagrament; tamb\xc3\xa9 tenien cura de malalts i necessitats. En 1721 afegiren al nom la mencio al Sant\xc3\xadssim Sagrament. La comunitat va cr\xc3\xa9ixer i s'instal\xc2\xb7l\xc3\xa0 a l'antic castell de Bociu. Les primeres germanes van pronunciar els vots el 8 de setembre de 1722. _NEWLINE_L'institut fou aprovat per Alexandre Milon, bisbe de Valen\xc3\xa7a, el 22 d'agost de 1739. Abans de la Revoluci\xc3\xb3 francesa, van arribar a tenir unes quaranta escoles, reconegudes per la Corona francesa. Reb\xc3\xa9 el decretum laudis pontifici el 5 de gener de 1863 i les seves constitucions foren aprovades per la Santa Seu el 27 de juny de 1885. _NEWLINE_La congregaci\xc3\xb3 desaparegu\xc3\xa9 durant la Revoluci\xc3\xb3 i fou restaurada en 1804, instal\xc2\xb7lant-ne la seu en l'antiga abadia de Sant Just de Romans. Entre 1852 i 1897, sota el generalat de la mare Saint-Joseph Bouvaret, la congregaci\xc3\xb3 visqu\xc3\xa9 un per\xc3\xadode de gran expansi\xc3\xb3, amb noves comunitats en It\xc3\xa0lia i Anglaterra. Al final del segle XIX, tenia unes 800 germanes. En 1903, les lleis anticlericals franceses van obligar-les a tancar les escoles. Les que restaren es dedicaren a tasques hospitaleres, per\xc3\xb2 moltes marxaren cap al Brasil, on obriren moltes escoles.\n_START_SECTION_\nActivitat i difusi\xc3\xb3\n_START_PARAGRAPH_\nLes Religioses del Sant\xc3\xadssim Sagrament es dediquen sobretot a la instrucci\xc3\xb3 i l'educaci\xc3\xb3 cristiana dels joves. En 2009, eren 272 religioses en 42 comunitats, presents a: Europa (Espanya, Fran\xc3\xa7a, Irlanda, It\xc3\xa0lia, Regne Unit), el Brasil i Tanz\xc3\xa0nia; la seu general \xc3\xa9s a Valen\xc3\xa7a."